Ntons,
tuj te tbꞌay qꞌij oj taqꞌik te ninqꞌij chaꞌoj kywaꞌan te wabꞌj pan aj kꞌontiꞌl malsbꞌil tuj bꞌix oj txik kyqꞌapoꞌ te tal karner te jun present tiꞌj te tqꞌijlal Paskw,
ntons aj qꞌijji kye txnaqꞌatz oxik kchaꞌoꞌ te Jesus ikxjani:
«¿Jaꞌ agan tzan qxikna kꞌulul te qweꞌ tiꞌj te Ninqꞌij Paskw?»
Ntons yaji tetz exik tlajoꞌ kabꞌeꞌ txnaqꞌatz,
bꞌix oxik tqꞌumaꞌ kyetz ikxjani:
«Pex waq tuj amaqꞌ bꞌix tzi owokel ekꞌulbꞌaꞌ jun ichan tuj bꞌey eqꞌiꞌ jun qꞌawubꞌ aꞌ titzaꞌ.
Ntons okxeꞌl lapet tiꞌj.
Tuj te jay aj jaꞌ owokex,
tzi oxeꞌl eqꞌumaꞌ tukyꞌi te tajawjay ikxjani:
“Te Xnaqꞌtzon ma qotzaj tlajoꞌna awukyꞌiꞌl qanil tetz jaꞌ oqowaꞌyona tiꞌj te Ninqꞌij Paskw.”
Bꞌix tetz otzajel tyekꞌuꞌ jun nim kwart aj atjax jawnaq tkabꞌiꞌ txol.
Bꞌix tzi at mes,
at witꞌlelj,
at kyaqil.
Tzi oqtel ekꞌuluꞌ tzan qwaꞌan.»
Ntons kye kabꞌeꞌ txnaqꞌatz ebꞌajxik,
bꞌix ebꞌajpon tuj amaqꞌ bꞌix ikxji okyꞌik iktzaꞌx txiklen qꞌumaꞌ kyetz tzan Jesus.
Ntons oqet kykꞌuluꞌ tzan kywaꞌan tiꞌj te Ninqꞌij Paskw.
Ntons ya ma qoxmutxꞌeꞌ,
opon te Jesus kyukyꞌi kye kykabꞌlajujil txnaqꞌatz waꞌil.
Aj man tuq nkyewaꞌan tiꞌj mes,
te Jesus oxik tqꞌumaꞌ kyetz ikxjani:
«Oxeꞌl nqꞌumaꞌ etetz te bꞌanꞌax,
jun aj exol etetz aj nwaꞌan junx wukyꞌiꞌl tzani ojawel meltzꞌjik wiꞌj,
okyinxeꞌl tqꞌapoꞌ tuj kyqꞌabꞌ kye aj okykꞌuluꞌtz nyaꞌtx galan wiꞌj.»
Yaji kyetz oje kyebꞌisun bꞌix oxik kyqꞌumaꞌ kyetz tetz ikxjani:
«¿Abꞌltzun te aj nꞌayoliꞌni?
¡Wetz nlay!»
Yaji tetz oxik tqꞌumaꞌ ikxjani:
«Bꞌanꞌax jun exol etetz ekabꞌlajujil aj nwaꞌan junchꞌin wukyꞌiꞌlni ojawel meltzꞌjik wiꞌj.
[Wetz] te Ichan Aj Tkꞌwaꞌal Dios [aꞌin] okyꞌel wiꞌj iktzaꞌ tkajlen tzꞌibꞌaꞌ wiꞌjx oqtxiꞌ.
Per last te aj xjal aj ojawel meltzꞌjik wiꞌj.
Mejor-tal kꞌontiꞌl otzaj alaꞌ.»
Ntons aj man tuq nkyewaꞌan,
te Jesus ojaw tin jun wabꞌj bꞌix ya ma xik tsiꞌ pixon te Dios tiꞌj,
oqet tpedasiꞌ,
bꞌix oxik tsipaꞌ te wabꞌj te junjun.
Oxik tqꞌumaꞌ ikxjani:
«Se ewaꞌan waq tzan tpaj te ntzani [te] nchiꞌjel.»
Yaji ojaw tin jun ukꞌbꞌil bꞌix oxik tsiꞌ pixon te Dios bꞌix yaji oxik tsipaꞌ chꞌinchꞌinaq te junjun bꞌix oxik kyukꞌaꞌ kkyaqil.
Bꞌix oxik tqꞌumaꞌ kyetz ikxjani:
«Te ja ntzani te nchikyꞌel [aj telponx bꞌanꞌax] te tumeꞌl akꞌaꞌj aj man nkaj tqꞌumaꞌ [Qtata Dios],
te nchikyꞌel aj owelal oj nkamik te jun galan kye kyꞌilaꞌj xjal.
Oxeꞌl nqꞌumaꞌ etetz te bꞌanꞌax,
ya nlayky wukꞌaj te taꞌal ub max oj txik wukꞌaꞌ junkyꞌel oj kykaj kyaqil tuj tqꞌabꞌ Ntat.»
Ntons ya ma xik kybꞌitzaꞌ jun kybꞌitz nabꞌil te Dios,
eꞌex tzi bꞌix exik twiꞌ te witz Olib.